CELEX: 32011R0589
Language: el
Date: 2011-06-20 00:00:00
Title: Εκτελεστικός κανονισμός (ΕΕ) αριθ. 589/2011 της Επιτροπής, της 20ής Ιουνίου 2011 , για την τροποποίηση του εκτελεστικού κανονισμού (ΕΕ) αριθ. 302/2011 σχετικά με το άνοιγμα έκτακτης δασμολογικής ποσόστωσης εισαγωγής για ορισμένες ποσότητες ζάχαρης για την περίοδο εμπορίας 2010/2011

21.6.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 161/7
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 589/2011 ΤΗΣ ΕΠΙΤΡΟΠΉΣ
   της 20ής Ιουνίου 2011
   για την τροποποίηση του εκτελεστικού κανονισμού (ΕΕ) αριθ. 302/2011 σχετικά με το άνοιγμα έκτακτης δασμολογικής ποσόστωσης εισαγωγής για ορισμένες ποσότητες ζάχαρης για την περίοδο εμπορίας 2010/2011
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (Ενιαίος κανονισμός ΚΟΑ) (1), και ιδίως το άρθρο 187, σε συνδυασμό με το άρθρο 4,
   Εκτιμώντας τα ακόλουθα:
   
               (1)
            
            
               Οι τιμές της ζάχαρης στην παγκόσμια αγορά ήταν σταθερά υψηλές κατά τους πρώτους μήνες της περιόδου εμπορίας 2010/2011, πράγμα το οποίο επιβράδυνε τον ρυθμό των εισαγωγών, ιδίως από τρίτες χώρες που επωφελούνται από ορισμένες προτιμησιακές συμφωνίες.
            
         
               (2)
            
            
               Για την αντιμετώπιση της κατάστασης αυτής, η Επιτροπή έλαβε πρόσφατα σειρά μέτρων με στόχο τον επιπλέον εφοδιασμό της αγοράς της Ένωσης. Στα μέτρα αυτά περιλαμβάνονται ο κανονισμός (ΕΕ) αριθ. 222/2011 της Επιτροπής, της 3ης Μαρτίου 2011, για τη θέσπιση έκτακτων μέτρων όσον αφορά τη διάθεση ζάχαρης και ισογλυκόζης εκτός ποσόστωσης στην αγορά της Ένωσης με μειωμένη εισφορά επί του πλεονάσματος κατά τη διάρκεια της περιόδου εμπορίας 2010/2011 (2), ο οποίος αύξησε τη διαθεσιμότητα ζάχαρης και ισογλυκόζης στην αγορά της Ένωσης κατά 526 000 τόνους και ο εκτελεστικός κανονισμός (ΕΕ) αριθ. 302/2011 της Επιτροπής, της 28ης Μαρτίου 2011, σχετικά με το άνοιγμα έκτακτης δασμολογικής ποσόστωσης εισαγωγής για ορισμένες ποσότητες ζάχαρης για την περίοδο εμπορίας 2010/2011 (3), ο οποίος ανέστειλε τους εισαγωγικούς δασμούς της ζάχαρης του κωδικού ΣΟ 1701 για ποσότητα 300 000 τόνων.
            
         
               (3)
            
            
               Οι εισαγωγές ζάχαρης υπό καθεστώς τελειοποίησης προς επανεξαγωγή σύμφωνα με το κεφάλαιο 3 του κανονισμού (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου για τη θέσπιση του κοινοτικού τελωνειακού κώδικα (4) έχουν μειωθεί και η μεταποιητική βιομηχανία έχει αυξήσει τη χρήση της ζάχαρης ποσόστωσης στα εξαγόμενα προϊόντα. Οι εξελίξεις αυτές διατήρησαν τον περιορισμένο εφοδιασμό στην αγορά της Ένωσης, που ενδέχεται να οδηγήσει σε έλλειμμα εφοδιασμού κατά τους τελευταίους μήνες της περιόδου εμπορίας, έως την άφιξη της νέας εσοδείας.
            
         
               (4)
            
            
               Συνεπώς, οι υψηλές τιμές της ζάχαρης στην παγκόσμια αγορά απειλούν να διαταράξουν τον εφοδιασμό της αγοράς της Ένωσης. Για τον λόγο αυτό, είναι αναγκαίο να αυξηθεί κατά 200 000 τόνους η ποσότητα των 300 000 τόνων που καθορίζεται στον εκτελεστικό κανονισμό (ΕΕ) αριθ. 302/2011, για την οποία πρόκειται να ανασταλεί ο εισαγωγικός δασμός ζάχαρης.
            
         
               (5)
            
            
               Σύμφωνα με το άρθρο 11 του κανονισμού (ΕΚ) αριθ. 891/2009 της Επιτροπής, της 25ης Σεπτεμβρίου 2009, σχετικά με το άνοιγμα και τον τρόπο διαχείρισης ορισμένων κοινοτικών δασμολογικών ποσοστώσεων στον τομέα της ζάχαρης (5), το άνοιγμα δασμολογικών ποσοστώσεων για την εισαγωγή προϊόντων ζάχαρης, σύμφωνα με το άρθρο 187 του κανονισμού (ΕΚ) αριθ. 1234/2007, με αύξοντα αριθμό 09.4380 (ζάχαρη έκτακτης εισαγωγής), οι ποσότητες των προϊόντων αυτών για τα οποία πρόκειται να ανασταλούν οι εισαγωγικοί δασμοί και η περίοδος δασμολογικής ποσόστωσης πρέπει να καθοριστούν με ξεχωριστή νομική πράξη. Ο εκτελεστικός κανονισμός (ΕΕ) αριθ. 302/2011 αναστέλλει τους εισαγωγικούς δασμούς της ζάχαρης του κωδικού ΣΟ 1701 για ποσότητα 300 000 τόνων.
            
         
               (6)
            
            
               Συνεπώς, θα πρέπει να τροποποιηθεί ο εκτελεστικός κανονισμός (ΕΕ) αριθ. 302/2011 αναλόγως.
            
         
               (7)
            
            
               Η Διαχειριστική Επιτροπή για την Κοινή Οργάνωση των Γεωργικών Αγορών δεν διατύπωσε γνώμη εντός της προθεσμίας που όρισε ο πρόεδρός της,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Στο άρθρο 1 πρώτο εδάφιο του κανονισμού (ΕΕ) αριθ. 302/2011 προστίθεται η ακόλουθη πρόταση:
   
      «Αναστέλλονται οι εισαγωγικοί δασμοί για συμπληρωματική ποσότητα 200 000 τόνων από την 1η Ιουλίου 2011 έως τις 30 Σεπτεμβρίου 2011.».
   
   Άρθρο 2
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Λήγει στις 30 Σεπτεμβρίου 2011.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 20 Ιουνίου 2011.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 299 της 16.11.2007, σ. 1.
   
      (2)  ΕΕ L 60 της 5.3.2011, σ. 6.
   
      (3)  ΕΕ L 81 της 29.3.2011, σ. 8.
   
      (4)  ΕΕ L 253 της 11.10.1993, σ. 1.
   
      (5)  ΕΕ L 254 της 26.9.2009, σ. 82.